Foto’s: Nog tientalle kruise by Witkruismonument geplantDie saamtrek Saterdagoggend by die Witkruismonument (Foto: Verskaf) Sowat 1 000 mense het Saterdagoggend by die Witkruismonument tussen Pietersburg en Potgietersrus in Limpopo bymekaargekom om nóg wit kruise te plant as eerbetoning aan die boere wat die afgelope jaar in plaasaanvalle vermoor is. Altesaam 64 kruise is vanoggend by die meer as 2 000 bestaande kruise in die grond geplant. “Die mense is gatvol. Misdaad in hierdie land het heeltemal handuit geruk. Dit kan nie so aangaan nie. Onskuldige mense se lewe word elke dag van hulle af weggeneem,” het Louis van der Walt, een van die organiseerders van die saamtrek en ook ŉ boer in die omgewing, vanoggend gedurende die verrigtinge aan Maroela Media gesê. Volgens Van der Walt moet die woord “menseregte” te midde van die geweld in Suid-Afrika herdefinieer word. Die saamtrek Saterdagoggend by die Witkruismonument (Foto: Verskaf) “As jy iemand vermoor, ontneem jy hom of haar sy reg om te lewe. As jy ’n vrou verkrag, ontneem jy haar haar vryheid. Hoe kan misdadigers dan regte in hierdie land hê?” Hy het die atmosfeer gedurende vanoggend se saamtrek as een van bekommernis beskryf. “Hier is mense wat gebroke is omdat hulle geliefdes verloor het of mense ken wat geliefdes verloor het. Ons is nie hier om fees te vier nie. Daar is nie te veel om oor fees te vier nie.” Maroela Media het vroeër berig die gemeenskap van Pietersburg en Potgietersrus het reeds die afgelope maand saamgestaan teen die voortdurende plaasaanvalle en -moorde en het verskeie kere na die Morebeng-landdroshof opgeruk wanneer die drie verdagtes verskyn het in verband met die aanval op Chris en Leonise Joubert aan die begin van Augustus. Die verdagtes, onderskeidelik 18, 29 en 38 jaar oud, staan tereg op aanklagte van roof met verswarende omstandighede, huisbraak met die doel om te roof, twee aanklagte van verkragting, aanklagte van poging tot moord en die besit van ŉ ongelisensieerde vuurwapen en ammunisie. Die 18-jarige verdagte is intussen uitgeken as die seun van ŉ huiswerker wat op die plaas werk.